Jy het nie die droompos gekry nie. Wat nou? - Solidariteit Wêreld LoopbaanSolidariteit Wêreld Loopbaan
Tuis › Artikels › Jy het nie die droompos gekry nie. Wat nou?
Jy het nie die droompos gekry nie. Wat nou?
Die ideale loopbaanrekord is 'n uitsondering: op die een of ander stadium gaan die meeste van ons aansoek doen om wat soos die perfekte pos lyk ─ net om weggewys te word.
Om 'n tydjie te neem om jou wonde te lek, is normaal. Maar op die ou einde sal jy jouself moet regruk en afstof.
Dit beteken nie dat jy jou droom moet laat vaar nie maar dat jy 'n bietjie herinstelling nodig het.
Dorie Clark, outeur van Entrepreneurial You, Reinventing You en Stand Out, gee vier strategieë wat jy kan gebruik om oor die teleurstelling te kom en stappe te doen:
Evalueer vorige wegwysings wat op die ou einde 'n bedekte seën was
Op die oomblik van wegwysing kan dit lyk asof afkeuring vir 'n uitsoekpos beteken dat jy nooit jou lewensdoelwitte sal kan verwesenlik nie. "Dit is natuurlik selde die geval, maar om dit intellektueel te besef, help nie op daardie oomblik nie," paai Clark. Sy beveel aan dat jy terugkyk na jou geskiedenis van mislukte pogings en nadink oor hoe dit ander dinge vir jou moontlik gemaak het.
Omskep frustrasie in motivering om te kry wat jy kortkom
As jy weggewys is omdat jy nie spesifieke vaardighede of ondervinding het nie, is dit nou die geleentheid om jou teleurstelling produktief aan te wend. Dit kan moeilik wees om 'n nuwe rekenaartaal aan te leer of 'n sertifikaat te behaal, maar laat jou frustrasie jou aandryf. Soos Clark dit stel, "niemand gaan jou ooit weer verwerp omdat jy nie daardie sertifikate het nie".
Identifiseer alternatiewe maniere om jou doel te bereik
Daar is meer as een manier om 'n doel te bereik. Vir elke doelstelling wat jy het, is daar waarskynlik alternatiewe maniere wat net so goed sal werk, indien nie beter nie. Vra jouself die volgende vrae:
Is daar 'n mededinger wat vir soortgelyke poste rekruteer?
Is daar verwante rolle wat kan pas?
Is daar verkopers, verskaffers of soortgelyke besighede waar jy kan aansoek doen?
Is daar "voederrolle" wat jy kan opneem? Kyk na die LinkedIn-profiele van mense wat die werk het wat jy wil hê. Hoe lyk hul loopbaanpaaie? Kyk of jy kan inkom in die poste wat hulle voor hul huidige poste gehad het.
Wees versigtig en bly sigbaar
As die maatskappy jou laat weet dat jy nie die werk gekry het nie, kan jy 'n vriendelike briefie stuur om dankie te sê vir die geleentheid en hulle te laat weet dat jy steeds baie in die organisasie belangstel. Jy kan byvoeg dat indien hulle dink dit kan werk, jy beskikbaar is vir gesprekke oor ander rolle wat beskikbaar kan word.
Jy kan ook 'n Google Alert vir die organisasie stel sodat jy verwikkelinge kan volg. As hulle byvoorbeeld 'n nuwe veldkantoor of program-area oopstel, kan dit op nuwe personeelbehoeftes dui. Hou LinkedIn dop vir die jongste indiensnemingbywerkings en vind subtiele maniere om met die indiensnemingsbestuurder in voeling te bly. Indien jy jou visier op die maatskappy gesit het en die konneksie lewend wil hou, spits jou daarop toe om hul funksies periodiek by te woon om seker te maak van 'n geleentheid vir informele organiese gesprekke.
Indien jy as gevolg van herhaalde wegwysing teneergedruk begin voel, kan jy 'n teenintuïtiewe strategie van die navorsers Lauren Eskreis-Winkler en Ayelet Fishbach probeer, wat ontdek het dat om andere in dieselfde situasie as jy te adviseer, help om jou motivering te versterk. Sodoende het jy dalk meer moed om weer te probeer nadat jy 'n medewerksoeker geadviseer het.